**תוכן הפיוט:**

נחלק לתלמידים את מילות הפיוט ונבקש מהם להבחין ולסמן את הפרטים הבאים:

1. מספור בתי השיר.
2. זיהוי וסימון אקרוסטיכון.
3. חריזה

**אֵל נוֹרָא עֲלִילָה אֵל נוֹרָא עֲלִילָה**

**הַמְצִיא לָנוּ מְחִילָה בִּשְׁעַת הַנְּעִילָה**

**מְתֵי מִסְפָּר קְרוּאִים לְךָ עַיִן נוֹשְׂאִים**

**וּמְסַלְּדִים בְּחִילָה בִּשְׁעַת הַנְּעִילָה**

**שׁוֹפְכִים לְךָ נַפְשָׁם מְחֵה פִּשְׁעָם וְכַחְשַׁם**

**וְהַמְצִיאֵם מְחִילָה בִּשְׁעַת הַנְּעִילָה**

**הֱיֵה לָהֶם לְסִתְרָה וְהַצִילֵם מִמְּאֵרָה**

**וְחָתְמֵם לְהוֹד וּלְגִילָה בִּשְׁעַת הַנְּעִילָה**

**חוֹן אוֹתָם וְרַחֵם וְכָל לוֹחֵץ וְלוֹחֵם**

**עֲשֵׂה בָּהֶם פְּלִילָה בִּשְׁעַת הַנְּעִילָה**

**זְכֹר צִדְקַת אֲבִיהֶם וְחַדֵּשׁ אֶת יְמֵיהֶם**

**כְּקֶדֶם וּתְחִלָּה בִּשְׁעַת הַנְּעִילָה**

**קְרָא נָּא שְׁנַת רָצוֹן וְהָשֵׁב שְׁאָר הַצֹּאן**

**לְאָהֳלִיבָה וְאָהֳלָה בִּשְׁעַת הַנְּעִילָה**

**תִּזְכּוּ לְשָׁנִים רַבּוֹת הַבָּנִים וְהָאָבוֹת**

**בְּדִיצָה וּבְצָהֳלָה בִּשְׁעַת הַנְּעִילָה**

**מִיכָאֵל שַׂר יִשְׂרָאֵל אֵלִיָּהוּ וְגַבְרִיאֵל**

**בַּשְּׂרוּ נָא הַגְּאֻלָּה בִּשְׁעַת הַנְּעִילָה**

**תוכן הפיוט:**

ניתן לסכם את הרעיונות המרכזיים בפיוט בטבלה הבאה:

יחד עם התלמידים "נפרק" כל בית ל4 צלעיות וננסה יחד איתם להבין את המשמעות המילולית של הפיוט.

|  |  |  |  |
| --- | --- | --- | --- |
| **מס' המחרוזת**  | **מילות הבית** | **הרעיונות המרכזיים** |  **זמן**  |
| א'  | מְתֵי מִסְפָּר קְרוּאִים לְךָ עַיִן נוֹשְׂאִיםוּמְסַלְּדִים בְּחִילָה בִּשְׁעַת הַנְּעִילָה | הפייטן מתאר את המתפללים: מעטים, פונים לה' מתוך כבוד, חשים פחד ויראה בעמידתם מול ה'. | הווה |
| ב' | שׁוֹפְכִים לְךָ נַפְשָׁם מְחֵה פִּשְׁעָם וְכַחְשַׁםוְהַמְצִיאֵם מְחִילָה בִּשְׁעַת הַנְּעִילָה | המשך התיאור: המתפללים מרבים בתפילה, מתוודים ומבקשים שה' ימחוק עוונותיהם וימחל על מעשיהם הרעים. | הווה |
| ג' | הֱיֵה לָהֶם לְסִתְרָה וְהַצִילֵם מִמְּאֵרָהוְחָתְמֵם לְהוֹד וּלְגִילָה בִּשְׁעַת הַנְּעִילָה | בקשה על המתפללים שה' יעניק להם שמירה וחסות ויציל אותם מקללות. בנוסף, בקשה שה' יחתום אותם לטובה. | עתיד |
| ד' | זְכֹר צִדְקַת אֲבִיהֶם וְחַדֵּשׁ אֶת יְמֵיהֶםכְּקֶדֶם וּתְחִלָּה בִּשְׁעַת הַנְּעִילָה | פניה לה' שיזכור את צדקת אברהם אבינו והיא תעמוד לנו לזכות ולסנגוריה. בנוסף, בקשה שה' יחדש ימינו כבעבר- יחזיר אותנו למעמדנו הקודם.  | עבר ועתיד |
| ה' | חוֹן אוֹתָם וְרַחֵם וְכָל לוֹחֵץ וְלוֹחֵםעֲשֵׂה בָּהֶם פְּלִילָה בִּשְׁעַת הַנְּעִילָה | בקשת חנינה ורחמים מצד אחד ומצד שני, נקמה וענישת כל האויבים המצרים ומציקים ונלחמים בעם ישראל המצויים תחת שלטונם הזר (בגלות). | עתיד |
| ו' | קְרָא נָּא שְׁנַת רָצוֹן וְהָשֵׁב שְׁאָר הַצֹּאןלְאָהֳלִיבָה וְאָהֳלָה בִּשְׁעַת הַנְּעִילָה | בקשה לגאולה עתידית, וקיבוץ שארית העם מהגלות לארץ ישראל. | עתיד |
| ז' | תִּזְכּוּ לְשָׁנִים רַבּוֹת הַבָּנִים וְהָאָבוֹתבְּדִיצָה וּבְצָהֳלָה בִּשְׁעַת הַנְּעִילָה | פניה למתפללים. הדובר מברך אותם באריכות ימים ובשמחה רבה לאבות וגם לבנים הצעירים יותר.  | עתיד |
| ח' | מִיכָאֵל שַׂר יִשְׂרָאֵל אֵלִיָּהוּ וְגַבְרִיאֵלבַּשְּׂרוּ נָא הַגְּאֻלָּה בִּשְׁעַת הַנְּעִילָה | פניה אל המלאכים השומרים, המגנים ומלוים את עמ"י שיבשרו בקרוב את בואה של הגאולה. | עתיד |